"กรุงเทพ-มาหา-นคร" หนุนเมืองรอง น่าลอง น่ารัก ปักหมุด "นครศรีธรรมราช" โชว์โอโซนเด่นอันดับหนึ่งของประเทศไทย
"กรุงเทพ-มาหา-นคร" หนุนเมืองรอง น่าลอง น่ารัก ปักหมุด "นครศรีธรรมราช" โชว์โอโซนเด่นอันดับหนึ่งของประเทศไทยนายนิธี สีแพร ผู้อำนวยการภูมิภาคภาคใต้การท่องเที่ยวแห่งประเทศไทย (ททท.) เปิดเผยว่า ททท. จัดกิจกรรมส่งเสริมการท่องเที่ยวเมืองรอง ภายใต้โครงการ "กรุงเทพ-มาหา-นคร" เพื่อสร้างการรับรู้และกระตุ้นนักท่องเที่ยวในกรุงเทพฯและปริมณฑลไปสู่จังหวัดนครศรีธรรมราช ซึ่งเป็นจังหวัดที่มีความโดดเด่นทางธรรมชาติและศิลปวัฒนธรรม อาทิ "บ้านคีรีวง" ซึ่งเป็นแหล่งโอโซนอันดับ 1 ของประเทศ รวมทั้งยังมีจุดท่องเที่ยวอีกเป็นจำนวนมากที่พร้อมต้อนรับนักท่องเที่ยวจากเมืองหลวง ให้มาสัมผัสมิติของการท่องเที่ยวอย่างผ่อนคลาย นำมาซึ่งรายได้ การสร้างงานและการกระจายความเจริญไปสู่ภูมิภาค  ในปี 2561 ที่ผ่านมามีนักท่องเที่ยวมาเยือนจังหวัดนครศรีธรรมราชรวมกว่า 3.9 ล้านคน เติบโตร้อยละ 7 จากปีก่อนหน้า มีรายได้ 1.7 หมื่นล้านบาท แสดงให้เห็นว่านโยบายส่งเสริมการท่องเที่ยวเมืองรอง เป็นปัจจัยที่สำคัญในการพัฒนาเศรษฐกิจและก่อให้เกิดการกระจายรายได้ไปสู่ชุมชนได้เป็นอย่างดี สำหรับแนวทางการส่งเสริมการท่องเที่ยวของจังหวัดนครศรีธรรมราช ยังคงนำเสนอวิถีชีวิตและวัฒนธรรม ภายใต้ธรรมชาติที่อุดมสมบูรณ์ พร้อมด้วยการสร้างจิตสำนึกที่ดีให้กับเจ้าบ้านและนักท่องเที่ยว เพื่อการเติบโตที่ยั่งยืน โดยตั้งเป้าหมายการเติบโตของนักท่องเที่ยวและรายได้ไว้ที่ร้อยละ 10 ในปี 2562สำหรับสถานการณ์ท่องเที่ยวภายในประเทศปีนี้ นับตั้งแต่เดือนมกราคมถึงเดือนสิงหาคม รวม 8 เดือน นักท่องเที่ยวเดินทางมาท่องเที่ยวแล้วกว่า 30 ล้านคน คาดว่าตลอดทั้งปีนักท่องเที่ยวจะเป็นไปตามเป้าที่ตั้งไว้ที่ 40 ล้านคน ส่วนรายได้ตั้งเป้าเพิ่มขึ้นร้อยละ 10 จากปีที่ผ่านมา ซึ่งปีนี้คาดว่าจะมีรายได้รวมอยู่ที่ 1.1 ล้านล้านบาท